title: Regulamentul de punere în aplicare (UE) nr. 1174/2012 al Comisiei din 5 decembrie 2012 de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Abbacchio Romano (IGP)]

text:
               11.12.2012

               RO

               Jurnalul Oficial al Uniunii Europene

               L 337/15

         REGULAMENTUL DE PUNERE ÎN APLICARE (UE) NR. 1174/2012 AL COMISIEI
   din 5 decembrie 2012
   de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Abbacchio Romano (IGP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (4) primul paragraf,
   întrucât:

               (1)

               În conformitate cu articolul 9 alineatul (1) primul paragraf din Regulamentul (CE) nr. 510/2006, Comisia a examinat cererea Italiei de aprobare a unei modificări a elementelor din caietul de sarcini al indicației geografice protejate „Abbacchio Romano”, înregistrată în temeiul Regulamentului (CE) nr. 507/2009 al Comisiei (2).

               (2)

               Cererea are ca scop modificarea caietului de sarcini, și anume modificarea termenului de aplicare a mărcii de identificare a mieilor.

               (3)

               Comisia a examinat modificarea în cauză și a hotărât că este justificată. Deoarece modificarea este minoră în sensul articolului 9 din Regulamentul (CE) nr. 510/2006, Comisia o poate aproba fără a recurge la procedura prezentată la articolele 5, 6 și 7 din regulamentul respectiv,

         ADOPTĂ PREZENTUL REGULAMENT:
   Articolul 1
   Caietul de sarcini al indicației geografice protejate „Abbacchio Romano” se modifică în conformitate cu anexa I la prezentul regulament.
   Articolul 2
   Documentul unic care reia elementele principale ale caietului de sarcini figurează în anexa II la prezentul regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 decembrie 2012.

            Pentru Comisie, pentru președinte

         Dacian CIOLOȘ

            Membru al Comisiei

      (1)  JO L 93, 31.3.2006, p. 12.

      (2)  JO L 151, 16.6.2009, p. 27.

      ANEXA I
      Se aprobă următoarea modificare a caietului de sarcini al indicației geografice protejate „Abbacchio Romano”:
      Modificarea constă în prelungirea termenului de aplicare pe miei a mărcii de identificare a IGP „Abbacchio Romano”. Termenul menționat se prelungește la cel mult 20 de zile de la nașterea animalului, în loc de 10 zile.

      ANEXA II

         CERERE DE MODIFICARE

      Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare.

         Cerere de modificare în conformitate cu articolul 9

         „ABBACCHIO ROMANO”

      Nr. CE: IT-PGI-0105-0972-23.2.2012

         IGP ( X )DOP ( )

      1.   Rubrica din caietul de sarcini care face obiectul modificării

                  —

                  

                  Denumirea produsului

                  —

                  

                  Descrierea produsului

                  —

                  

                  Aria geografică

                  —

                  ☒

                  Dovada originii

                  —

                  

                  Metoda de obținere

                  —

                  

                  Legătura

                  —

                  

                  Etichetarea

                  —

                  

                  Cerințele naționale

                  —

                  

                  Altele [de precizat]

            2.   Tipul modificării (modificărilor)

                  —

                  ☒

                  Modificare a documentului unic sau a fișei-rezumat

                  —

                  

                  Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat

                  —

                  

                  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006]

                  —

                  

                  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

            3.   Modificare (modificări):

      Punctul 4.4. Dovada originii: se solicită modificarea termenului de aplicare a mărcii de identificare a produsului „Abbacchio Romano” IGP, și anume la cel mult 20 de zile de la nașterea animalului, în loc de 10 zile.
      Această solicitare este motivată de necesitatea de a se evita apariția unor infecții ale pavilionului urechii, care în anumite cazuri pot duce la distrugerea carcasei, provocând daune economice crescătorilor. Acest fenomen a fost înregistrat mai ales în perioadele calde.

         DOCUMENT UNIC

      Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

         „ABBACCHIO ROMANO”

      Nr. CE: IT-PGI-0105-0972-23.2.2012

         IGP ( X ) DOP ( )

      1.   Denumire

      „Abbacchio Romano”
      2.   Statul membru sau țara terță

      Italia
      3.   Descrierea produsului agricol sau alimentar

      3.1.   Tip de produs

                  Clasa 1.1 –

                  Carne și organe comestibile proaspete

            3.2.   Descrierea produsului căruia i se aplică denumirea de la punctul 1

      Indicația geografică protejată (IGP) „Abbacchio Romano” este rezervată exclusiv mieilor născuți, crescuți și sacrificați în zona indicată la punctul 4. În momentul punerii în consum, carnea de „Abbacchio Romano” prezintă următoarele caracteristici:
      culoare: culoare roz deschis, acoperită cu grăsime de culoare albă;
      textură: fină;
      consistență: compactă, cu firișoare de grăsime.
      Mielul cu IGP „Abbacchio Romano” poate fi pus în consum întreg sau tranșat în următoarele bucăți: carcasă întreagă, jumătăți de carcasă obținute prin decuparea sagitală a carcasei în părți simetrice, spată, pulpă, cotlete, cap și organe (inimă, plămâni și ficat).
      La sacrificare, carcasa de „Abbacchio Romano” trebuie să prezinte următoarele caracteristici: greutatea la rece, fără piele, cu cap și organe: maximum 8 kg; culoarea cărnii: roz deschis (observarea se face pe mușchii interni ai peretelui abdominal); consistența masei musculare: solidă (fără serozitate); culoarea grăsimii: albă; consistența grăsimii: solidă (observarea se face pe masa adipoasă care înconjoară punctul de inserție a cozii, la o temperatură ambiantă de 18-20 °C); acoperirea cu grăsime: moderată pe suprafața externă, nu excesivă pe rinichi.
      3.3.   Materii prime (numai pentru produsele prelucrate)

      Materia primă pentru obținerea produsului „Abbacchio Romano” IGP constă în carnea și bucățile de miel, mascul sau femelă, care aparține tipurilor genetice cele mai răspândite în aria geografică delimitată: rasele Sarda și încrucișările acesteia, Comisana și încrucișările acesteia, Sopravissana și încrucișările acesteia, Massese și încrucișările acesteia, precum și Merinizzata Italiana și încrucișările acesteia. Mieii sunt sacrificați la vârste cuprinse între 28 și 40 de zile, la o greutate de până la 8 kg în carcasă. În plus, animalele destinate producției de „Abbacchio Romano” (IGP) trebuie să fie identificate nu mai târziu de 20 zile de la naștere prin aplicarea, pe urechea stângă, a unei plăcuțe sau crotalii conținând, pe o parte, codul complet de identificare a crescătoriei în litere și cifre și, pe cealaltă parte, numărul de serie al animalului.
      3.4.   Hrană pentru animale (numai pentru produsele de origine animală)

      Mieii trebuie să fie hrăniți cu lapte matern (alăptare naturală). Se admite completarea alimentației cu furaje naturale și plante sălbatice prin păscut.
      Oile mame beneficiază de pășuni naturale, pajiști-pășuni și pajiști specifice zonei geografice de producție menționate la punctul 4. Se admite adăugarea de furaje uscate și de concentrate, cu excepția substanțelor de sinteză și a organismelor modificate genetic.
      3.5.   Etape specifice ale producției care trebuie să se desfășoare în aria geografică delimitată

      Nașterea, creșterea și sacrificarea animalelor trebuie să aibă loc pe teritoriul regiunii Lazio.
      3.6.   Norme specifice privind felierea, răzuirea, ambalarea etc.

      —
      3.7.   Norme specifice privind etichetarea

      Carnea de „Abbacchio Romano” trebuie pusă în consum cu un marcaj care constă în logoul specific, reprezentând garanția originii și identificării produsului.
      Marcajul trebuie efectuat la abator. Carnea se pune în vânzare ambalată în tranșele descrise la punctul 3.2.
      Pe lângă simbolul grafic comunitar și mențiunile aferente și pe lângă informațiile prevăzute de lege, eticheta prezentă pe ambalaj cuprinde, în mod obligatoriu, și următoarele informații scrise clar și lizibil, cu litere de tipar:

                  —

                  denumirea „Abbacchio Romano” trebuie să fie scrisă cu litere sensibil mai mari decât restul inscripțiilor, clare, indelebile, net diferite de orice altă inscripție și urmată de mențiunea „Indicazione geografica protetta” și/sau „I.G.P.”;

                  —

                  logoul trebuie să fie imprimat pe carcasă, pe suprafața exterioară a bucăților tranșate;

                  —

                  logoul constă într-un contur pătrat, format din trei linii colorate în verde, alb și roșu, întrerupt în partea de sus de o linie ondulată roșie, care se leagă de un oval roșu din interiorul pătratului, pe care figurează un cap de miel stilizat. În partea de jos, pătratul este întrerupt de inscripția „I.G.P.” în majuscule roșii. Jos, în interiorul pătratului, figurează numele produsului: „ABBACCHIO (în majuscule galbene) ROMANO (în majuscule roșii)”.

            Denumirea „Abbacchio Romano” trebuie indicată în limba italiană.
      4.   Delimitarea concisă a ariei geografice

      Întregul teritoriu al regiunii Lazio.
      5.   Legătura cu aria geografică

      5.1.   Specificitatea ariei geografice

      Grație caracteristicilor sale pedoclimatice, precum relieful diversificat, munții calcaroși și vulcanici, dealurile, câmpiile aluvionare, temperatura medie anuală de 13-16 °C și precipitațiile anuale cuprinse între valori de 650 mm de-a lungul litoralului, de 1 000-1 500 mm în câmpiile interioare și de 1 800-2 000 mm în zona munților Terminillo și Simbruini, întregul teritoriu al regiunii Lazio oferă cele mai bune condiții pentru creșterea ovinelor, fără ca animalele să sufere din cauza vreunui factor de stres.
      Mieii „abbacchi” sunt crescuți în aer liber sau parțial în aer liber și hrăniți cu lapte matern (alăptare naturală). Oile mame beneficiază de pășuni naturale, pajiști-pășuni și pajiști specifice zonei geografice de producție menționate la punctul 4; nici mieii, nici oile mame nu trebuie să fie supuși alimentării forțate, stresului ambiental și/sau tratamentelor hormonale având ca scop creșterea producției; pe timp de vară, se admite practica tradițională a transhumanței.
      5.2.   Specificitatea produsului

      Carnea de „Abbacchio Romano” se distinge prin culoarea sa roz deschis acoperită cu grăsime de culoare albă, prin textura fină și consistența compactă, cu firișoare de grăsime. Datorită acestor caracteristici, produsul „Abbacchio Romano” este recunoscut în gastronomia regională, jucând un rol atât de important în bucătăria din Roma și din Lazio, încât se află la originea a circa o sută de feluri de mâncare.
      5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

      Din cele mai vechi timpuri, produsul „Abbacchio Romano” este strâns legat de viața rurală din regiune, fapt demonstrat de importanța creșterii oilor în economia și tradițiile întregii regiuni Lazio și, mai ales, de faima sa în rândul consumatorilor. Factorii naturali permit oilor mame să pască pe pajiștile naturale și pe pajiștile-pășuni, astfel încât laptele destinat hrănirii mieilor să dobândească proprietăți deosebite, generând o sinergie extrem de favorabilă nu doar pentru calitatea, ci și pentru omogenitatea caracteristicilor cărnii. Produsul care face obiectul IGP are, într-adevăr, o influență deosebită asupra gastronomiei regionale, jucând un rol atât de important în bucătăria din Roma și din Lazio, încât se află la originea a circa o sută de feluri de mâncare. La nivel social, legătura dintre „Abbacchio Romano” și zona geografică respectivă este reflectată de numeroasele festivaluri, serbări câmpenești și manifestări populare care se organizează în jurul acestui produs peste tot în Lazio. Semnificativă este și utilizarea specială, univocă în Lazio, a cuvântului roman „abbacchio”. Într-adevăr, potrivit Vocabulario romanesco al lui Chiappino, se numește „abbacchio” mielul care mai suge sau a fost înțărcat recent, iar „agnello” este mielul care se apropie de un an și a fost tuns deja de două ori. La Florența, ambii sunt numiți „agnello”, fără distincție. Chiar și o serie de operațiuni efectuate asupra mielului „abbacchio” poartă denumiri romane; de exemplu, „sbacchiatura” sau „abbacchiatura” (sacrificarea mieilor).

         Trimitere la publicarea caietului de sarcini

      http://www.politicheagricole.it/flex/cm/pages/ServeBLOB.php/L/IT/IDPagina/3335
      accesând direct pagina principală a site-ului internet al Ministero delle politiche agricole alimentari e forestali (www.politicheagricole.it), făcând clic pe „Qualità e sicurezza” (Calitate și siguranță) (în partea superioară dreaptă a ecranului) și apoi pe „Disciplinari di Produzione all’esame dell’UE” (Caiete de sarcini care fac obiectul examinării UE).


title: Regulamentul de punere în aplicare (UE) nr. 293/2011 al Comisiei din 23 martie 2011 de stabilire a coeficientului de atribuire, de respingere a cererilor ulterioare și de încheiere a perioadei de depunere a cererilor pentru cantitățile disponibile de zahăr peste cotă pentru comercializare pe piața Uniunii Europene cu taxă pe excedent redusă

text:
               25.3.2011

               RO

               Jurnalul Oficial al Uniunii Europene

               L 79/8

         REGULAMENTUL DE PUNERE ÎN APLICARE (UE) NR. 293/2011 AL COMISIEI
   din 23 martie 2011
   de stabilire a coeficientului de atribuire, de respingere a cererilor ulterioare și de încheiere a perioadei de depunere a cererilor pentru cantitățile disponibile de zahăr peste cotă pentru comercializare pe piața Uniunii Europene cu taxă pe excedent redusă
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1),
   având în vedere Regulamentul (UE) nr. 222/2011 al Comisiei din 3 martie 2011 de stabilire a unor măsuri excepționale privind plasarea pe piața Uniunii în anul de comercializare 2010/2011 a zahărului și a izoglucozei peste cotă cu taxă pe excedent redusă (2), în special articolul 5,
   întrucât:

               (1)

               Cantitățile care fac obiectul cererilor de licență pentru zahăr peste cotă depuse între 14 martie 2011 și 18 martie 2011 și notificate Comisiei au depășit limita prevăzută la articolul 1 din Regulamentul (UE) nr. 222/2011.

               (2)

               Prin urmare, în conformitate cu articolul 5 din Regulamentul (UE) nr. 222/2011, este necesar să se stabilească un coeficient de atribuire pe care statele membre să îl aplice cantităților la care se referă fiecare cerere de licență notificată, să se respingă cererile care nu au fost încă notificate și să se încheie perioada de depunere a cererilor.

               (3)

               Pentru a se acționa înainte de emiterea licențelor solicitate, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Cantităților care fac obiectul cererilor de licență pentru zahăr peste cotă depuse în temeiul Regulamentului (UE) nr. 222/2011 între 14 martie 2011 și 18 martie 2011 și notificate Comisiei li se aplică un coeficient de atribuire de 67,106224 %. Cererile de licențe depuse între 21 martie 2011 și 25 martie 2011 se resping, iar perioada de depunere a cererilor de licențe se încheie începând cu 28 martie 2011.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 martie 2011.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 60, 5.3.2011, p. 6.


title: Regulamentul de punere în aplicare (UE) nr. 479/2014 al Consiliului din 12 mai 2014 de punere în aplicare a Regulamentului (CE) nr. 560/2005 de impunere a anumitor măsuri restrictive specifice îndreptate împotriva anumitor persoane și entități având în vedere situația din Coasta de Fildeș

text:
               13.5.2014

               RO

               Jurnalul Oficial al Uniunii Europene

               L 138/3

         REGULAMENTUL DE PUNERE ÎN APLICARE (UE) NR. 479/2014 AL CONSILIULUI
   din 12 mai 2014
   de punere în aplicare a Regulamentului (CE) nr. 560/2005 de impunere a anumitor măsuri restrictive specifice îndreptate împotriva anumitor persoane și entități având în vedere situația din Coasta de Fildeș
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 560/2005 al Consiliului din 12 aprilie 2005 de impunere a anumitor măsuri restrictive specifice îndreptate împotriva anumitor persoane și entități având în vedere situația din Coasta de Fildeș (1), în special articolul 11a alineatul (2),
   întrucât:

               (1)

               La 12 aprilie 2005, Consiliul a adoptat Regulamentul (CE) nr. 560/2005.

               (2)

               Consiliul a efectuat o revizuire a listei din anexa IA la Regulamentul (CE) nr. 560/2005, în conformitate cu articolul 11a alineatul (6) din regulamentul menționat.

               (3)

               Consiliul a stabilit că nu mai există motive pentru menținerea unei persoane pe lista prevăzută în anexa IA la Regulamentul (CE) nr. 560/2005.

               (4)

               În plus, informațiile referitoare la două persoane de pe lista din anexa IA la Regulamentul (CE) nr. 560/2005 ar trebui actualizate.

               (5)

               Prin urmare, Regulamentul (CE) nr. 560/2005 ar trebui modificat în consecință,

         ADOPTĂ PREZENTUL REGULAMENT:
   Articolul 1
   Anexa IA la Regulamentul (CE) nr. 560/2005 se modifică în conformitate cu anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 mai 2014.

            Pentru Consiliu

            Președintele

         C. ASHTON

      (1)  JO L 95, 14.4.2005, p. 1.

      ANEXĂ
      Anexa IA la Regulamentul (CE) nr. 560/2005 se modifică după cum urmează:

                  I.

                  Rubrica referitoare la persoana indicată mai jos se înlocuiește cu următorul text:

                              Nume (și eventualele pseudonime)

                              Informații de identificare

                              Motivele desemnării

                              4.

                              Marcel Gossio

                              Născut la 18 februarie 1951 la Adjamé.
                              Număr de pașaport: 08AA14345 (se prezumă că a expirat la 6 octombrie 2013)

                              Mandat de arestare internațional pe numele său. Implicat în deturnarea de fonduri publice și în finanțarea și înarmarea milițiilor.
                              Personaj-cheie al finanțării clanului Gbagbo și al milițiilor. Gossio este, de asemenea, un personaj central în cadrul traficului ilicit de arme.
                              Fondurile considerabile pe care le-a deturnat, precum și cunoașterea de către acesta a rețelelor ilegale de armament fac ca Marcel Gossio să constituie în continuare un risc pentru stabilitatea și securitatea din Côte d'Ivoire.

                  II.

                  Rubrica referitoare la persoana indicată mai jos se redenumește după cum urmează:
                  „Justin Koné Katina” se înlocuiește cu „Justin Koné Katinan”.

                  III.

                  Rubrica referitoare la persoana indicată mai jos se elimină:
                  Oulaï Delafosse.


title: Regulamentul de punere în aplicare (UE) 2015/489 al Comisiei din 23 martie 2015 privind autorizarea selenometioninei produse de Saccharomyces cerevisiae NCYC R645 ca aditiv furajer pentru toate speciile de animale  Text cu relevanță pentru SEE

text:
               24.3.2015

               RO

               Jurnalul Oficial al Uniunii Europene

               L 78/5

         REGULAMENTUL DE PUNERE ÎN APLICARE (UE) 2015/489 AL COMISIEI
   din 23 martie 2015
   privind autorizarea selenometioninei produse de Saccharomyces cerevisiae NCYC R645 ca aditiv furajer pentru toate speciile de animale
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
   întrucât:

               (1)

               În Regulamentul (CE) nr. 1831/2003 se prevede autorizarea aditivilor utilizați în hrana animalelor și se precizează motivele și procedurile de acordare a unei astfel de autorizări.

               (2)

               În conformitate cu articolul 7 din Regulamentul (CE) nr. 1831/2003, a fost depusă o cerere de autorizare pentru selenometionina produsă de Saccharomyces cerevisiae NCYC R645. Cererea a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

               (3)

               Cererea se referă la autorizarea unui preparat de selenometionină, un compus organic al seleniului, ca aditiv furajer pentru hrana tuturor speciilor de animale, urmând a fi clasificat în categoria „aditivi nutriționali”.

               (4)

               În avizul său din 3 iulie 2014 (2), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, selenometionina produsă de Saccharomyces cerevisiae NCYC R645 nu are efecte adverse asupra sănătății animalelor, a sănătății oamenilor sau asupra mediului și că utilizarea sa poate fi considerată ca o sursă eficientă de seleniu pentru toate speciile de animale. Autoritatea nu consideră necesară prevederea unor cerințe specifice de monitorizare după introducerea pe piață. În plus, autoritatea a verificat raportul privind metoda de analiză a aditivului în hrana pentru animale, prezentat de laboratorul de referință înființat în temeiul Regulamentului (CE) nr. 1831/2003.

               (5)

               Evaluarea selenometioninei produse de Saccharomyces cerevisiae NCYC R645 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui preparat ar trebui să fie autorizată, conform anexei la prezentul regulament.

               (6)

               Autoritatea a concluzionat că limitarea suplimentării cu seleniu organic stabilită pentru alți compuși organici de seleniu ar trebui să se aplice și selenometioninei produse de Saccharomyces cerevisiae NCYC R645. Prin urmare, în cazul în care se adaugă diverși compuși ai seleniului în hrana pentru animale, suplimentarea cu seleniu organic nu ar trebui să depășească 0,2 mg/kg de hrană completă pentru animale.

               (7)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Preparatul menționat în anexă, aparținând categoriei „aditivi nutriționali” și grupului funcțional „compuși de oligoelemente”, este autorizat ca aditiv în hrana animalelor, în condițiile prevăzute în anexa respectivă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 martie 2015.

            Pentru Comisie

            Președintele

         Jean-Claude JUNCKER

      (1)  JO L 268, 18.10.2003, p. 29.

      (2)  EFSA Journal 2014; 12(7):3797.

      ANEXĂ

                  Numărul de identificare al aditivului

                  Numele titularului autorizației

                  Aditiv

                  Compoziție, formulă chimică, descriere, metodă analitică.

                  Specie sau categorie de animale

                  Vârstă maximă

                  Conținut minim

                  Conținut maxim

                  Alte dispoziții

                  Sfârșitul perioadei de autorizare

                  Conținut de seleniu în mg/kg de hrană completă pentru animale cu un conținut de umiditate de 12 %

                     Categoria aditivilor nutriționali. Grupa funcțională: compuși de oligoelemente

                  3b817

                  —

                  Selenometionină produsă de Saccharomyces cerevisiae NCYC R645
                  (Drojdie seleniată inactivă)

                     Caracteristicile aditivului

                  Preparat din seleniu organic:

                              Conținutul de seleniu: 2 000 până la 2 400 mg Se/kg

                              Seleniu organic > 98 % din seleniul total

                              Selenometionină > 70 % din seleniul total

                     Caracterizarea substanței active

                              Selenometionină produsă de Saccharomyces cerevisiae NCYC R645

                              Formula chimică: C5H11NO2Se

                     Metodă de analiză
                      (1)

                  Pentru determinarea selenometioninei în aditivul pentru hrana animalelor:

                              —

                              cromatografie lichidă de înaltă performanță cu fază inversată cu detectarea UV (RP-HPLC-UV); sau

                              —

                              cromatografie lichidă de înaltă performanță și plasmă cuplată inductiv-spectrometrie de masă (HPLC-ICPMS) după digestie proteolitică triplă.

                        Pentru determinarea seleniului total în aditivul pentru hrana animalelor:

                              —

                              spectrometrie de emisie atomică cu plasmă cuplată inductiv (ICP-AES); sau

                              —

                              spectrometrie de masă cu plasmă cuplată inductiv (ICPMS).

                        Pentru determinarea seleniului total în preamestecuri, în furajele combinate și în materiile prime furajere: spectrometrie de absorbție atomică cu generare de hidruri (HGAAS) după digestie cu microunde (EN 16159: 2012).

                  Toate speciile

                  —

                  0,50 (total)

                              1.

                              Aditivul se adaugă în hrana pentru animale sub formă de preamestec.

                              2.

                              Pentru siguranța utilizatorilor: în timpul manipulării, utilizatorii poartă mască de protecție respiratorie, ochelari de protecție și mănuși.

                              3.

                              Aditivii tehnologici sau materiile prime furajere incluse în prepararea aditivului vor asigura un potențial de pudraj < 0,2 mg seleniu/m3 de aer.

                              4.

                              În instrucțiunile de utilizare a aditivului și a preamestecurilor se precizează condițiile de depozitare și de stabilitate.

                              5.

                              Suplimentarea maximă cu seleniu organic:
                              0,20 mg Se/kg de hrană completă pentru animale cu un conținut de umiditate de 12 %.

                  13 aprilie 2025

         (1)  Detaliile privind metodele de analiză sunt disponibile la următoarea adresă a laboratorului de referință al UE: http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx


title: Regulamentul de punere în aplicare (UE) nr. 803/2014 al Comisiei din 24 iulie 2014 de modificare a Regulamentului de punere în aplicare (UE) nr. 412/2013 al Consiliului de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză

text:
               25.7.2014

               RO

               Jurnalul Oficial al Uniunii Europene

               L 219/33

         REGULAMENTUL DE PUNERE ÎN APLICARE (UE) NR. 803/2014 AL COMISIEI
   din 24 iulie 2014
   de modificare a Regulamentului de punere în aplicare (UE) nr. 412/2013 al Consiliului de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) („regulamentul de bază”),
   având în vedere Regulamentul de punere în aplicare (UE) nr. 412/2013 al Consiliului din 13 mai 2013 de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză (2), în special articolul 3,
   întrucât:
   A.   PROCEDURA ANTERIOARĂ

               (1)

               La 13 mai 2013, Consiliul a instituit o taxă antidumping definitivă pentru importurile în Uniune de articole de masă și articole de bucătărie din ceramică (denumite în continuare „articole de masă”) originare din Republica Populară Chineză (denumită în continuare „RPC”), prin Regulamentul de punere în aplicare (UE) nr. 412/2013.

               (2)

               În ancheta inițială, un număr mare de producători-exportatori din RPC s-au făcut cunoscuți. În consecință, Comisia a selectat un eșantion de producători-exportatori chinezi care urmau să fie supuși anchetei.

               (3)

               Consiliul a impus niveluri individuale ale taxei asupra importurilor de articole de masă variind de la 13,1 % la 23,4 % pentru societățile incluse în eșantion, respectiv 17,9 % pentru alte societăți cooperante care nu sunt incluse în eșantion.

               (4)

               Consiliul a impus, de asemenea, o taxă de 36,1 % la importurile de articole de masă efectuate de la societățile chineze care fie nu s-au făcut cunoscute, fie nu au cooperat la anchetă.

               (5)

               Articolul 3 din Regulamentul de punere în aplicare (UE) nr. 412/2013 prevede că, în cazul în care un producător-exportator nou de articole de masă din RPC furnizează Comisiei suficiente elemente de probă pentru a stabili că:

                           1.

                           nu a exportat în Uniune articole de masă și articole de bucătărie din ceramică în cursul perioadei de anchetă între 1 ianuarie 2011 și 31 decembrie 2011 (denumită în continuare „perioada de anchetă”);

                           2.

                           nu este afiliat niciunui exportator sau producător din RPC care face obiectul măsurilor antidumping instituite prin regulamentul respectiv; precum și

                           3.

                           a exportat efectiv în Uniune produsul în cauză după perioada de anchetă care stă la baza măsurilor sau și-a asumat obligația contractuală irevocabilă de a exporta o cantitate importantă în Uniune,

                     atunci articolul 1 alineatul (2) din regulament poate fi modificat pentru a acorda noului producător-exportator nivelul de taxă aplicabil societăților care au cooperat și care nu au fost incluse în eșantion, respectiv nivelul taxei medii ponderate de 17,9 %.

         B.   CERERI DE TRATAMENT REZERVAT NOILOR PRODUCĂTORI-EXPORTATORI

               (6)

               Patru societăți s-au manifestat după publicarea Regulamentului de punere în aplicare (UE) nr. 412/2013, susținând că îndeplinesc toate cele trei criterii stabilite mai sus la considerentul 5 și furnizând elemente de probă.

               (7)

               Toate cele patru societăți sunt producători și exportatori ai produsului în cauză.

               (8)

               Trei dintre acestea funcționau deja în cursul anchetei inițiale, însă ele nu au exportat către Uniune în cursul perioadei anchetei inițiale.

               (9)

               Cea de-a patra societate nu exista în cursul anchetei inițiale și, prin urmare, nu ar fi putut exporta în cursul perioadei de anchetă.

               (10)

               Comisia a analizat elementele de probă prezentate de cele patru societăți și a constatat că fiecare dintre cele patru societăți îndeplinește cele trei criterii pentru a fi considerată drept un nou producător-exportator. În consecință, numele acestora pot fi adăugate în lista societăților cooperante neincluse în eșantion, enumerate în anexa I la Regulamentul de punere în aplicare (UE) nr. 412/2013.

               (11)

               Cele patru societăți și industria Uniunii au fost informate cu privire la concluziile acestei anchete și au avut ocazia să își prezinte observațiile. Nu s-au primit observații.

               (12)

               Prezentul regulament este în conformitate cu avizul Comitetului constituit în temeiul articolului 15 alineatul (1) din regulamentul de bază,

         ADOPTĂ PREZENTUL REGULAMENT:
   Articolul 1
   Următoarele societăți se adaugă la lista producătorilor-exportatori din Republica Populară Chineză enumerați în anexa I la Regulamentul de punere în aplicare (UE) nr. 412/2013:

               Societatea

               Cod TARIC adițional

               Liling Taiyu Porcelain Industries Co., Ltd

               B956

               Liling Xinyi Ceramics Industry Ltd.

               B957

               T&C Shantou Daily Chemical Industry Co., Ltd.

               B958

               Jing He Ceramics Co., Ltd

               B959

         Articolul 2
   Astfel cum se prevede la articolul 1 alineatul (3) din Regulamentul de punere în aplicare (UE) nr. 412/2013, aplicarea nivelului individual al taxei antidumping este condiționată de prezentarea, la autoritățile vamale ale statelor membre, a unei facturi comerciale valabile, care corespunde cerințelor stabilite în anexa II la regulamentul menționat. În cazul în care această factură nu este prezentată, se aplică taxa aplicabilă „tuturor celorlalte întreprinderi” menționată în tabelul de la articolul 1 alineatul (2) din regulamentul respectiv.
   Articolul 3
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 iulie 2014.

            Pentru Comisie

            Președintele

         José Manuel BARROSO

      (1)  JO L 343, 22.12.2009, p. 51.

      (2)  JO L 131, 15.5.2013, p. 1.


title: Regulamentul de punere în aplicare (UE) 2016/1394 al Comisiei din 16 august 2016 de modificare a Regulamentului de punere în aplicare (UE) nr. 809/2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea

text:
               19.8.2016

               RO

               Jurnalul Oficial al Uniunii Europene

               L 225/50

         REGULAMENTUL DE PUNERE ÎN APLICARE (UE) 2016/1394 AL COMISIEI
   din 16 august 2016
   de modificare a Regulamentului de punere în aplicare (UE) nr. 809/2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 (1) ale Consiliului, în special articolul 58 alineatul (1) literele (a)-(c), articolul 59 alineatele (1), (2) și (5) și articolul 62 alineatul (2) litera (b),
   întrucât:

               (1)

               Articolul 19a alineatul (2) din Regulamentul delegat (UE) nr. 640/2014 (2) al Comisiei stabilește norme privind sancțiunile administrative reduse în cazul supradeclarării suprafețelor în cadrul unei anumite scheme de ajutor sau măsuri de sprijin legate de suprafață, în cazul în care o astfel de sancțiune nu a fost încă aplicată beneficiarului pentru această schemă de ajutor sau măsură de sprijin legată de suprafață. În conformitate cu principiile bunei gestiuni financiare și pentru a împiedica utilizarea abuzivă a sistemului și a încuraja declarații corecte în viitor, soldul ar trebui să fie rambursat în cazul în care beneficiarul se confruntă din nou cu o sancțiune administrativă menționată la articolele 19a și 21 din regulamentul respectiv pentru această schemă de ajutor sau măsură de sprijin legată de suprafață în anul de cerere următor. Prin urmare, este oportun să se definească o rată de control specifică pentru monitorizarea acestei dispoziții.

               (2)

               Este necesar să se clarifice faptul că, în scopul controalelor la fața locului menționate la articolul 50 alineatul (1) din Regulamentul de punere în aplicare (UE) nr. 809/2014 al Comisiei (3), sumele plăților anticipate sau intermediare ar trebui luate în considerare pentru calculul ratei minime de control de 5 % pentru controalele la fața locului. Prin urmare, este necesar să se modifice articolul 50 alineatul (1) al doilea paragraf din respectivul regulament.

               (3)

               Prin urmare, Regulamentul de punere în aplicare (UE) nr. 809/2014 ar trebui modificat în consecință.

               (4)

               Comitetul pentru plăți directe și Comitetul pentru dezvoltare rurală nu au emis niciun aviz în termenul stabilit de președinte,

         ADOPTĂ PREZENTUL REGULAMENT:
   Articolul 1
   Modificarea Regulamentului de punere în aplicare (UE) nr. 809/2014
   Regulamentul de punere în aplicare (UE) nr. 809/2014 se modifică după cum urmează:

               (1)

               Se introduce următorul articol 33a:
               „Articolul 33a
               Rata de control suplimentar pentru controalele la fața locului în scopul monitorizării beneficiarilor menționați la articolul 19a alineatul (2) din Regulamentul delegat (UE) nr. 640/2014
               1.   Beneficiarii care au făcut obiectul unei sancțiuni administrative reduse în conformitate cu articolul 19a alineatul (2) din Regulamentul delegat (UE) nr. 640/2014 pentru o schemă de ajutor sau măsură de sprijin legată de suprafață în urma unei supradeclarări identificate în cursul unui control la fața locului fac obiectul unei monitorizări la fața locului pentru respectiva schemă de ajutor sau măsură de sprijin în cursul anului de cerere următor.
               2.   Monitorizarea la fața locului prevăzută la alineatul (1) nu este necesară în cazul în care supradeclararea identificată a dus la o actualizare a parcelelor de referință în cauză în sistemul de identificare a parcelelor agricole menționat la articolul 5 din Regulamentul delegat (UE) nr. 640/2014 în anul în care a avut loc constatarea.”

               (2)

               La articolul 50 alineatul (1), al doilea paragraf se înlocuiește cu următorul text:
               „În cazul în care o operațiune care face obiectul unui control la fața locului a beneficiat de plăți anticipate sau intermediare, respectivele plăți sunt luate în considerare în cheltuielile aferente controalelor la fața locului menționate la primul paragraf.”

         Articolul 2
   Intrare în vigoare și aplicare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

   Prezentul regulament se aplică cererilor de ajutor, cererilor de sprijin și cererilor de plată referitoare la anii de cerere sau la perioadele de primă care încep din 1 ianuarie 2016.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 august 2016.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 549.

      (2)  Regulamentul delegat (UE) nr. 640/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește Sistemul Integrat de Administrare și Control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității (JO L 181, 20.6.2014, p. 48).

      (3)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).


title: Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație

text:
               29.11.2016

               RO

               Jurnalul Oficial al Uniunii Europene

               L 321/45

         REGULAMENTUL DE PUNERE ÎN APLICARE (UE) 2016/2080 AL COMISIEI
   din 25 noiembrie 2016
   de deschidere a vânzărilor de lapte praf degresat prin procedură de licitație
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 28 și articolul 31 alineatul (1),
   întrucât:

               (1)

               Având în vedere situația actuală de pe piața laptelui praf degresat în ceea ce privește redresarea prețurilor și nivelul înalt al stocurilor de intervenție, este oportun să se deschidă vânzările de lapte praf degresat din stocurile de intervenție publică prin procedură de licitație, în conformitate cu Regulamentul de punere în aplicare (UE) 2016/1240.

               (2)

               Pentru a gestiona vânzările din stocurile de intervenție în mod adecvat, este necesar să se stabilească data până la care laptele praf degresat disponibil pentru vânzare trebuie să fi intrat în regimul de intervenție publică.

               (3)

               În conformitate cu articolul 28 alineatul (4) literele (b), (c) și (d) din Regulamentul de punere în aplicare (UE) 2016/1240, este necesar să se stabilească perioadele pentru depunerea ofertelor, cantitatea minimă pentru care poate fi depusă o ofertă, precum și cuantumul garanției care trebuie constituită atunci când se depune o ofertă.

               (4)

               În sensul articolului 31 alineatul (1) din Regulamentul de punere în aplicare (UE) 2016/1240, este necesar să se stabilească termenele până la care statele membre trebuie să notifice Comisiei toate ofertele admisibile.

               (5)

               În scopul unei administrări eficiente, statele membre ar trebui să efectueze notificările către Comisie în conformitate cu Regulamentul (CE) nr. 792/2009 al Comisiei (3).

               (6)

               Comitetul pentru organizarea comună a piețelor agricole nu a emis un aviz în termenul stabilit de președinte,

         ADOPTĂ PREZENTUL REGULAMENT:
   Articolul 1
   Domeniul de aplicare
   Vânzările prin procedură de licitație de lapte praf degresat intrat în depozitare înainte de 1 noiembrie 2015 sunt deschise în conformitate cu condițiile prevăzute în capitolul III titlul II din Regulamentul de punere în aplicare (UE) 2016/1240.
   Articolul 2
   Depunerea ofertelor
   (1)   Perioada de depunere a ofertelor ca răspuns la prima invitație parțială de participare la licitație se încheie la 13 decembrie 2016, ora 11:00 (ora Bruxelles-ului).
   (2)   Perioadele de depunere a ofertelor ca răspuns la cea de a doua și la următoarele invitații parțiale încep în prima zi lucrătoare după încheierea perioadei precedente. Ele se încheie la ora 11.00 (ora Bruxelles-ului) în prima și în cea de a treia zi de marți a fiecărei luni. Totuși, pentru luna august, termenul se stabilește în a patra zi de marți la ora 11.00 (ora Bruxelles-ului), iar pentru luna decembrie, termenul se stabilește în a doua zi de marți la ora 11.00 (ora Bruxelles-ului). În cazul în care ziua de marți este zi de sărbătoare legală, termenul este ziua lucrătoare precedentă la ora 11.00 (ora Bruxelles-ului).
   (3)   Ofertele se depun la agențiile de plăți aprobate de statele membre (4).
   Articolul 3
   Cantitatea pentru fiecare ofertă și unitatea de măsură
   Cantitatea minimă de lapte praf degresat pentru care poate fi depusă o ofertă este de 20 de tone.
   Prețul propus este prețul pentru 100 kg de produs.
   Articolul 4
   Garanția
   La depunerea unei oferte pentru vânzarea de lapte praf degresat, se constituie o garanție de 50 EUR/tonă la agenția de plăți la care se depune oferta.
   Articolul 5
   Notificarea transmisă Comisiei
   Notificarea prevăzută la articolul 31 alineatul (1) din Regulamentul (UE) 2016/1240 se efectuează în conformitate cu Regulamentul (CE) nr. 792/2009 în zilele menționate la articolul 2 din prezentul regulament, până la ora 16.00 (ora Bruxelles-ului).
   Articolul 6
   Intrarea în vigoare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 noiembrie 2016.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 347, 20.12.2013, p. 671.

      (2)  JO L 206, 30.7.2016, p. 71.

      (3)  Regulamentul (CE) nr. 792/2009 al Comisiei din 31 august 2009 de stabilire a normelor detaliate pentru comunicarea Comisiei de către statele membre a informațiilor și documentelor cu privire la implementarea organizării comune a piețelor, la sistemul de plăți directe, la promovarea produselor agricole și la regimul aplicabil regiunilor ultraperiferice și insulelor mici din Marea Egee (JO L 228, 1.9.2009, p. 3).

      (4)  Adresele agențiilor de plăți sunt disponibile pe site-ul web al Comisiei Europene http://ec.europa.eu/agriculture/milk/policy-instruments/index_en.htm.


title: Regulamentul de punere în aplicare (UE) nr. 148/2014 al Comisiei din 17 februarie 2014 de modificare a Regulamentul (CE) nr. 1249/2008 în ceea ce privește categoriile și clasele pentru înregistrarea prețurilor pieței în sectorul cărnii de vită și în ceea ce privește prețul pieței pentru carcasele de porc

text:
               18.2.2014

               RO

               Jurnalul Oficial al Uniunii Europene

               L 46/1

      REGULAMENTUL DE PUNERE ÎN APLICARE (UE) NR. 148/2014 AL COMISIEI

   din 17 februarie 2014
   de modificare a Regulamentul (CE) nr. 1249/2008 în ceea ce privește categoriile și clasele pentru înregistrarea prețurilor pieței în sectorul cărnii de vită și în ceea ce privește prețul pieței pentru carcasele de porc
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 20 primul paragraf litera (s),
   întrucât:

               (1)

               Regulamentul (CE) nr. 1249/2008 al Comisiei (2) stabilește normele de aplicare a grilelor Uniunii de clasificare a carcaselor de bovine, porcine și ovine și privind raportarea prețurilor acestora de piață, astfel cum se prevede la articolul 43 litera (m) din Regulamentul (CE) nr. 1234/2007 al Consiliului. (3) Regulamentul (CE) nr. 1234/2007 a fost abrogat și înlocuit de Regulamentul (UE) nr. 1308/2013 cu efect de la 1 ianuarie 2014.

               (2)

               În conformitate cu partea A punctul II din anexa IV la Regulamentul (UE) nr. 1308/2013, categoria A, C și E din grila Uniunii de clasificare a carcaselor de bovine acoperă carcase de masculi necastrați, masculi castrați și femele, cu vârsta cuprinsă între 12 luni și mai puțin de 24 luni. În plus, Regulamentul (UE) nr. 1308/2013 a adăugat o nouă categorie Z la această clasificare, care se referă la carcase de animale cu vârsta cuprinsă între 8 luni și mai puțin de 12 luni. Având în vedere cele de mai sus, este necesară adaptarea categoriilor și a claselor în legătură cu care prețurile de piață din sectorul cărnii de vită și mânzat la nivel național și la nivelul Uniunii trebuie să fie înregistrate în conformitate cu Regulamentul (CE) nr. 1249/2008.

               (3)

               În ceea ce privește grila Uniunii de clasificare a carcaselor de porc, Regulamentul (UE) nr. 1308/2013 a introdus, cu titlu de clasă obligatorie, clasa S pentru un conținut de carne macră de 60 % sau mai mult din greutatea carcasei și a rezervat clasa E pentru un conținut de carne macră de peste 55 %, dar de maximum 60 % din greutatea carcasei. Prin urmare, este necesar să se adapteze dispoziția din Regulamentul (CE) nr. 1249/2008, pe baza căreia urmează să fie stabilite prețurile de piață pentru carcasele de porc în statele membre.

               (4)

               Prin urmare, Regulamentul (CE) nr. 1249/2008 ar trebui modificat în consecință.

               (5)

               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,

         ADOPTĂ PREZENTUL REGULAMENT:
   Articolul 1
   Regulamentul (CE) nr. 1249/2008 se modifică după cum urmează:

               1.

               La articolul 14, alineatul (1) se înlocuiește cu următorul text:
               „(1)   Înregistrarea la nivel național și la nivelul Uniunii a prețurilor de piață pe baza grilei Uniunii de clasificare a carcaselor prevăzute la articolul 10 din Regulamentul (UE) nr. 1308/2013 al Parlamentului European și al Consiliului (4) se efectuează săptămânal și se referă la următoarele clase de conformație și de acoperire cu grăsime pentru categoriile precizate în partea A punctul II din anexa IV la regulamentul respectiv:

                           (a)

                           carcase de animale cu vârsta cuprinsă între 8 luni și mai puțin de 12 luni: U2, U3, R2, R3, O2, O3;

                           (b)

                           carcase de masculi necastrați cu vârsta cuprinsă între 12 luni și mai puțin de 24 de luni: U2, U3, R2, R3, O2, O3;

                           (c)

                           carcase de masculi necastrați cu vârste începând de la 24 de luni: R3;

                           (d)

                           carcase de masculi castrați cu vârste începând de la 12 luni: U2, U3, U4, R3, R4, O3, O4;

                           (e)

                           carcase de femele care au fătat: R3, R4, O2, O3, O4, P2, P3;

                           (f)

                           carcase ale femele cu vârste începând de la 12 luni: U2, U3, R2, R3, R4, O2, O3, O4.

               2.

               La articolul 25, alineatul (2) se înlocuiește cu următorul text:
               „(2)   Prețul menționat la alineatul (1) se determină pe baza cotațiilor din următoarele categorii:

                           (a)

                           carcase cu greutatea cuprinsă între 60 și mai puțin de 120 kg: E, S;

                           (b)

                           carcase cu greutatea cuprinsă între 120 și mai puțin de 180 kg: R.”

         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 februarie 2014.

            Pentru Comisie

            Președintele

         José Manuel BARROSO

      (1)  JO L 347, 20.12.2013, p. 671.

      (2)  Regulamentul (CE) nr. 1249/2008 al Comisiei din 10 decembrie 2008 de stabilire a normelor de aplicare a grilelor comunitare de clasificare a carcaselor de bovine, porcine și ovine și privind raportarea prețurilor acestora (JO L 337, 16.12.2008, p. 3).

      (3)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (JO L 299, 16.11.2007, p. 1).

      (4)  JO L 347, 20.12.2013, p. 671.”


title: Regulamentul de punere în aplicare (UE) 2015/2077 al Comisiei din 18 noiembrie 2015 privind deschiderea și modul de gestionare a contingentelor tarifare de import ale Uniunii pentru ouăle, produsele din ouă și albuminele originare din Ucraina

text:
               19.11.2015

               RO

               Jurnalul Oficial al Uniunii Europene

               L 302/57

         REGULAMENTUL DE PUNERE ÎN APLICARE (UE) 2015/2077 AL COMISIEI
   din 18 noiembrie 2015
   privind deschiderea și modul de gestionare a contingentelor tarifare de import ale Uniunii pentru ouăle, produsele din ouă și albuminele originare din Ucraina
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 187 literele (a), (c) și (d),
   având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 9 literele (a)-(d) și articolul 16 alineatul (1) litera (a),
   întrucât:

               (1)

               Prin Decizia 2014/668/UE a Consiliului (3), Consiliul a autorizat semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și statele membre ale acesteia, pe de o parte, și Ucraina, pe de altă parte (denumit în continuare „acordul”). Acordul prevede eliminarea taxelor vamale la importul de mărfuri originare din Ucraina în conformitate cu anexa I-A la capitolul I din acord. Apendicele la anexa I-A prevede contingente tarifare de import pentru ouă, produse din ouă și albumine.

               (2)

               Până la intrarea în vigoare a acordului, în conformitate cu Regulamentul (UE) nr. 374/2014 al Parlamentului European și al Consiliului (4), contingentele tarifare de import pentru ouă, produse din ouă și albumine pentru 2014 și 2015 au fost deschise și gestionate în conformitate cu Regulamentul de punere în aplicare (UE) nr. 412/2014 al Comisiei (5).

               (3)

               Acordul se aplică în mod provizoriu începând cu 1 ianuarie 2016. Prin urmare, este necesar să se deschidă perioade de aplicare a contingentelor tarifare anuale de import începând de la 1 ianuarie 2016. Pentru a acorda importanța cuvenită cerințelor de aprovizionare de pe piețele existente emergente de producție, prelucrare și consum de carne de pasăre din Uniune, din punctul de vedere al competitivității, siguranței și continuității aprovizionării și al necesității de a menține echilibrul acestor piețe, este oportun ca aceste contingente să fie gestionate de către Comisie în conformitate cu articolul 184 alineatul (2) litera (b) din Regulamentul (UE) nr. 1308/2013 și cu articolul 14 alineatul (3) litera (b) din Regulamentul (UE) nr. 510/2014.

               (4)

               Respectivele contingente tarifare de import ar trebui gestionate prin intermediul licențelor de import. În acest scop, ar trebui să se aplice Regulamentul (CE) nr. 1301/2006 al Comisiei (6), fără a aduce atingere condițiilor suplimentare prevăzute de prezentul regulament.

               (5)

               Regulamentul (CE) nr. 376/2008 al Comisiei (7) stabilește norme comune și detaliate pentru aplicarea sistemului de licențe de import și export și de certificate de fixare în avans pentru produsele agricole. Regulamentul respectiv ar trebui să se aplice licențelor de import eliberate în conformitate cu prezentul regulament, sub rezerva unor derogări, după caz.

               (6)

               Pentru a asigura o gestionare corespunzătoare a contingentelor tarifare, garanția legată de licențele de import ar trebui constituită în momentul depunerii unei cereri de licență.

               (7)

               Regulamentul de punere în aplicare (UE) nr. 1001/2013 al Comisiei (8) a înlocuit unele coduri NC din anexa I la Regulamentul (CEE) nr. 2658/87 al Consiliului (9) cu noi coduri NC care sunt în prezent diferite de cele menționate în apendicele la anexa I-A la capitolul I din acord. Prin urmare, noile coduri NC ar trebui să se reflecte în anexa I la prezentul regulament.

               (8)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   Deschiderea și gestionarea contingentelor tarifare
   (1)   Prezentul regulament deschide și gestionează, începând cu anul 2016, contingentele tarifare anuale de import pentru produsele din sectorul ouălor și al albuminei indicate în anexa I, pentru perioada de la 1 ianuarie până la 31 decembrie.
   (2)   Cantitatea de produse care beneficiază de contingentele menționate la alineatul (1), rata aplicabilă a taxei vamale și numerele de ordine sunt cele stabilite în anexa I.
   (3)   Contingentele tarifare de import menționate la alineatul (1) se gestionează prin utilizarea licențelor de import.
   (4)   Se aplică dispozițiile Regulamentelor (CE) nr. 1301/2006 și (CE) nr. 376/2008, cu excepția cazului în care prezentul regulament prevede dispoziții contrare.
   (5)   În sensul prezentului regulament, greutatea produselor din ouă se transformă în echivalent ouă în coajă în conformitate cu ratele standard de rentabilitate stabilite în anexa 69 la Regulamentul (CEE) nr. 2454/93 al Comisiei (10).
   (6)   În sensul prezentului regulament, greutatea albuminelor din lapte se convertesc în echivalent ouă în coajă în conformitate cu ratele standard de rentabilitate de 7,00 pentru albuminele din lapte uscate (cod NC 3502 20 91) și de 53,00 pentru alte albumine din lapte (cod NC 3502 20 99), folosind principiile de conversie stabilite în anexa 69 la Regulamentul (CEE) nr. 2454/93.
   Articolul 2
   Perioadele de aplicare a contingentelor tarifare de import
   Cantitatea de produse stabilită pentru contingentul tarifar anual de import pentru fiecare număr de ordine prevăzut în anexa I se împarte în patru subperioade, după cum urmează:

               (a)

               25 % de la 1 ianuarie la 31 martie;

               (b)

               25 % de la 1 aprilie la 30 iunie;

               (c)

               25 % de la 1 iulie la 30 septembrie;

               (d)

               25 % de la 1 octombrie până la 31 decembrie.

         Articolul 3
   Cereri de licențe de import și licențe de import
   (1)   Punerea în liberă circulație a cantităților acordate în cadrul contingentelor tarifare de import menționate la articolul 1 alineatul (1) este condiționată de prezentarea unei licențe de import.
   (2)   În momentul depunerii unei cereri de licență de import, operatorul depune o garanție de 20 EUR per 100 de kilograme.
   (3)   Cererile de licențe de import menționează un singur număr de ordine. Ele pot viza mai multe produse având coduri NC diferite. În acest caz, toate codurile NC și descrierile acestora sunt înscrise la rubricile 15 și 16 din cererea de licență de import, respectiv din licență. În cazul contingentului tarifar 09.4275 prevăzut în anexa I, cantitatea totală se convertește în echivalent ouă în coajă.
   (4)   Cererile de licențe de import și licențele conțin următoarele mențiuni:

               (a)

               la rubrica 8, numele „Ucraina” drept țară de origine și rubrica „da” marcată cu o cruce;

               (b)

               la rubrica 20, una dintre mențiunile din anexa II.

         (5)   Fiecare licență menționează cantitatea pentru fiecare cod NC.
   (6)   Cererile de licențe de import se depun în cursul primelor șapte zile ale lunii anterioare fiecărei subperioade menționate la articolul 2.
   (7)   Cererile de licențe de import se depun pentru o cantitate minimă de o tonă și pentru maximum 10 % din cantitatea disponibilă pentru contingentul respectiv în subperioada contingentară respectivă.
   (8)   Statele membre comunică Comisiei, cel târziu în a 14-a zi a lunii în care sunt depuse cererile, cantitățile totale, inclusiv notificările cu mențiunea „zero”, cuprinse în toate cererile, exprimate în greutatea în kilograme a echivalentului ouălor în coajă în cazul contingentului tarifar 09.4275 prevăzut în anexa I și în greutatea în kilograme a produsului în cazul contingentului tarifar 09.4276, cu defalcare în funcție de numărul de ordine.
   (9)   Licențele de import se eliberează începând cu a 23-a zi a lunii în care sunt depuse cererile și până cel târziu în ultima zi a lunii respective.
   (10)   Comisia stabilește, după caz, cantitățile pentru care nu s-au prezentat cereri și care se adaugă automat cantității stabilite pentru următoarea subperioadă contingentară.
   Articolul 4
   Valabilitatea licențelor de import
   Prin derogare de la articolul 22 din Regulamentul (CE) nr. 376/2008, valabilitatea licențelor de import este de 150 de zile începând cu prima zi a subperioadei pentru care au fost eliberate. Totuși, termenul de valabilitate a licențelor de import expiră cel târziu la data de 31 decembrie a fiecărei perioade de aplicare a contingentului tarifar de import.
   Articolul 5
   Notificarea Comisiei
   (1)   Prin derogare de la articolul 11 alineatul (1) al doilea paragraf din Regulamentul (CE) nr. 1301/2006, statele membre comunică Comisiei, cel târziu în cea de a 10-a zi a lunii care urmează după luna de aplicare, cantitățile, inclusiv notificările cu mențiunea „zero”, care fac obiectul licențelor pe care le-au eliberat.
   (2)   Prin derogare de la articolul 11 alineatul (1) al doilea paragraf din Regulamentul (CE) nr. 1301/2006, statele membre notifică Comisiei cantitățile, inclusiv notificările cu mențiunea „zero”, care fac obiectul licențelor de import neutilizate sau parțial utilizate și care corespund diferenței dintre cantitățile înscrise pe versoul licențelor de import și cantitățile pentru care au fost eliberate licențele:

               (a)

               împreună cu notificările menționate la articolul 3 alineatul (8) din prezentul regulament referitoare la cererile depuse pentru ultima subperioadă a perioadei contingentare;

               (b)

               până cel târziu la 30 aprilie după încheierea fiecărei perioade de aplicare a contingentului tarifar de import, pentru cantitățile care nu au fost notificate în momentul primei notificări prevăzute la litera (a).

         (3)   Până cel târziu la 30 aprilie după încheierea fiecărei perioade de aplicare a contingentului tarifar de import, statele membre comunică Comisiei cantitățile de produse care au fost puse efectiv în liberă circulație în cursul perioadei respective de aplicare a contingentului tarifar de import.
   (4)   În cazul notificărilor menționate la alineatele (1)-(3), cantitatea se exprimă în greutatea în kilograme a echivalentului ouălor în coajă în cazul contingentului tarifar 09.4275 prevăzut în anexa I și în greutatea în kilograme a produsului în cazul contingentului tarifar 09.4276, cu defalcare în funcție de numărul de ordine.
   Articolul 6
   Intrare în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 noiembrie 2015.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.

      (2)  JO L 150, 20.5.2014, p. 1.

      (3)  Decizia 2014/668/UE a Consiliului din 23 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește titlul III (cu excepția dispozițiilor referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți) și titlurile IV, V, VI și VII din acord, precum și a anexelor și protocoalelor aferente (JO L 278, 20.9.2014, p. 1).

      (4)  Regulamentul (UE) nr. 374/2014 al Parlamentului European și al Consiliului din 16 aprilie 2014 privind reducerea sau eliminarea taxelor vamale aplicabile mărfurilor originare din Ucraina (JO L 118, 22.4.2014, p. 1).

      (5)  Regulamentul de punere în aplicare (UE) nr. 412/2014 al Comisiei din 23 aprilie 2014 privind deschiderea și modul de gestionare a contingentelor tarifare de import ale Uniunii pentru ouăle, produsele din ouă și albuminele originare din Ucraina (JO L 121, 24.4.2014, p. 32).

      (6)  Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de licențe de import (JO L 238, 1.9.2006, p. 13).

      (7)  Regulamentul (CE) nr. 376/2008 al Comisiei din 23 aprilie 2008 de stabilire a normelor comune de aplicare a sistemului de licențe de import și export și de certificate de fixare în avans pentru produsele agricole (JO L 114, 26.4.2008, p. 3).

      (8)  Regulamentul de punere în aplicare (UE) nr. 1001/2013 al Comisiei din 4 octombrie 2013 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun (JO L 290, 31.10.2013, p. 1).

      (9)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

      (10)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de punere în aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, 11.10.1993, p. 1).

      ANEXA I
      Fără a aduce atingere regulilor de interpretare a Nomenclaturii combinate, textul descrierii produselor este considerat ca având numai o valoare orientativă, aplicabilitatea regimului preferențial fiind determinată, în contextul prezentei anexe, de domeniul de aplicare al codurilor NC.

                  Număr de ordine

                  Coduri NC

                  Descriere

                  Perioadă de import

                  Cantitate în tone

                  Taxă aplicabilă
                  (EUR/tonă)

                  09.4275

                  0407 21 00
                  0407 29 10
                  0407 90 10
                  0408 11 80
                  0408 19 81
                  0408 19 89
                  0408 91 80
                  0408 99 80
                  3502 11 90
                  3502 19 90
                  3502 20 91
                  3502 20 99

                  Ouă de păsări de curte, în coajă, proaspete, conservate sau fierte; ouă de păsări, fără coajă, și gălbenușuri, proaspete, uscate, fierte în apă sau în abur, turnate în formă, congelate sau altfel conservate, chiar cu adaos de zahăr sau de alți îndulcitori, potrivite pentru consumul uman; albumine din ouă și albumine din lapte, potrivite pentru consumul uman

                  Anul 2016

                  1 500
                  (exprimată în echivalent ouă în coajă)

                  0

                  Anul 2017

                  1 800
                  (exprimată în echivalent ouă în coajă)

                  Anul 2018

                  2 100
                  (exprimată în echivalent ouă în coajă)

                  Anul 2019

                  2 400
                  (exprimată în echivalent ouă în coajă)

                  Anul 2020

                  2 700
                  (exprimată în echivalent ouă în coajă)

                  Din 2021

                  3 000
                  (exprimată în echivalent ouă în coajă)

                  09.4276

                  0407 21 00
                  0407 29 10
                  0407 90 10

                  Ouă de păsări de curte, în coajă, proaspete, conservate sau fierte

                  3 000 (exprimată în greutate netă)

                  0

      ANEXA II

         Mențiuni prevăzute la articolul 3 alineatul (4) litera (b)

                  —

                     în bulgară: Регламент за изпълнение (ЕC) 2015/2077

                  —

                     în spaniolă: Reglamento de Ejecución (UE) 2015/2077

                  —

                     în cehă: Prováděcí nařízení (EU) 2015/2077

                  —

                     în daneză: Gennemførelsesforordning (EU) 2015/2077

                  —

                     în germană: Durchführungsverordnung (EU) 2015/2077

                  —

                     în estonă: Rakendusmäärus (EL) 2015/2077

                  —

                     în greacă: Εκτελεστικός κανονισμός (ΕΕ) 2015/2077

                  —

                     în engleză: Implementing Regulation (EU) 2015/2077

                  —

                     în franceză: Règlement d'exécution (UE) 2015/2077

                  —

                     în croată: Provedbena uredba (EU) 2015/2077

                  —

                     în italiană: Regolamento di esecuzione (UE) 2015/2077

                  —

                     în letonă: Īstenošanas regula (ES) 2015/2077

                  —

                     în lituaniană: Įgyvendinimo reglamentas (ES) 2015/2077

                  —

                     în maghiară: (EU) 2015/2077 végrehajtási rendelet

                  —

                     în malteză: Regolament ta' Implimentazzjoni (UE) 2015/2077

                  —

                     în neerlandeză: Uitvoeringsverordening (EU) 2015/2077

                  —

                     în polonă: Rozporządzenie wykonawcze (UE) 2015/2077

                  —

                     în portugheză: Regulamento de Execução (UE) 2015/2077

                  —

                     în română: Regulamentul de punere în aplicare (UE) 2015/2077

                  —

                     în slovacă: Vykonávacie nariadenie (EÚ) 2015/2077

                  —

                     în slovenă: Izvedbena uredba (EU) 2015/2077

                  —

                     în finlandeză: Täytäntöönpanoasetus (EU) 2015/2077

                  —

                     în suedeză: Genomförandeförordning (EU) 2015/2077


title: Regulamentul de punere în aplicare (UE) 2016/559 al Comisiei din 11 aprilie 2016 de autorizare a acordurilor și deciziilor privind planificarea producției în sectorul laptelui și produselor lactate

text:
               12.4.2016

               RO

               Jurnalul Oficial al Uniunii Europene

               L 96/20

         REGULAMENTUL DE PUNERE ÎN APLICARE (UE) 2016/559 AL COMISIEI
   din 11 aprilie 2016
   de autorizare a acordurilor și deciziilor privind planificarea producției în sectorul laptelui și produselor lactate
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 (1) ale Consiliului, în special articolul 222,
   întrucât:

               (1)

               Sectorul laptelui și produselor lactate traversează în prezent o perioadă prelungită de dezechilibre grave ale pieței. Prețurile laptelui la producător au fost sub presiune în ultimele 18 luni din cauza dezechilibrului dintre creșterea producției și încetinirea creșterii cererii pe piața mondială. Livrările de lapte în Uniune au crescut cu mai mult de trei milioane și jumătate de tone în 2015, în timp ce cererea de import pe piața mondială nu a crescut. Aceasta a fost consecința unei creșteri și mai mari a livrărilor de lapte în 2014, în timp ce tendința pe termen lung a cererii de import se estimează că va atinge în medie echivalentul a un milion și jumătate de tone de lapte mai mult pe an. Marjele la nivel de exploatație se confruntă în același timp cu scăderea veniturilor legate de lapte și cu creșterea costurilor, în special a celor legate de serviciul datoriei. Caracterul pe termen lung al investițiilor în șeptelurile de animale de lapte face ca schimbarea rapidă a activității economice în circumstanțe nefavorabile să fie foarte dificilă pentru fermieri.

               (2)

               Comisia a adoptat deja o serie de măsuri excepționale pentru a remedia situația în temeiul articolului 219 din Regulamentul (UE) nr. 1308/2013 în Regulamentele delegate (UE) nr. 949/2014 (2), (UE) nr. 950/2014 (3), (UE) nr. 1263/2014 (4), (UE) nr. 1336/2014 (5), (UE) nr. 1370/2014 (6), (UE) 2015/1549 (7), (UE) 2015/1852 (8) și (UE) 2015/1853 (9) ale Comisiei.

               (3)

               Laptele praf degresat a fost achiziționat în cadrul intervenției publice începând din iulie 2015.

               (4)

               De la introducerea interdicției la import impusă de Rusia în august 2014, s-a acordat sprijin pentru depozitarea privată a untului, a laptelui praf degresat și a brânzeturilor.

               (5)

               În pofida eficacității acestor măsuri, situația continuă să se deterioreze, din cauza faptului că închiderea pieței rusești și scăderea cererii din China au afectat sectorul laptelui într-un moment în care se făcuseră investiții în producție în vederea expirării cotei de lapte la 31 martie 2015 și a perspectivelor pozitive pe piața mondială. Pe baza analizei de piață disponibile, în următorii doi ani, nu se așteaptă nicio scădere semnificativă a volumelor de producție.

               (6)

               Pentru a ajuta sectorul laptelui și produselor lactate să găsească un nou echilibru în situația gravă predominantă de pe piață și pentru a însoți ajustările necesare după expirarea cotei de lapte, este adecvat să se permită organizațiilor de producători recunoscute, asociațiilor acestora și organizațiilor interprofesionale recunoscute să încheie acorduri și să ia decizii voluntare privind planificarea producției cu titlu temporar, pentru o perioadă de șase luni.

               (7)

               Astfel de acorduri și decizii privind planificarea producției ar trebui să fie autorizate temporar timp de șase luni, într-o perioadă care să coincidă cu primăvara și vara, acesta fiind sezonul de vârf al producției în sectorul laptelui și produselor lactate, și ar trebui, prin urmare, să aibă impactul cel mai semnificativ.

               (8)

               În conformitate cu articolul 222 alineatul (1) primul paragraf din Regulamentul (UE) nr. 1308/2013, o autorizație este acordată cu condiția ca aceasta să nu afecteze funcționarea pieței interne și ca acordurile și deciziile să vizeze exclusiv stabilizarea sectorului laptelui și produselor lactate. Condiția specifică în cauză exclude acordurile și deciziile care conduc direct sau indirect la împărțirea piețelor, la discriminarea pe criterii de naționalitate sau la fixarea prețurilor.

               (9)

               Autorizația prevăzută în prezentul regulament ar trebui să acopere teritoriul Uniunii, având în vedere că dezechilibrului grav al pieței afectează întreaga Uniune.

               (10)

               Pentru ca statele membre să aibă posibilitatea de a evalua dacă aceste acorduri și decizii aduc atingere bunei funcționări a pieței interne și vizează exclusiv stabilizarea sectorului laptelui și produselor lactate, ar trebui să fie puse la dispoziția autorităților competente informații privind acordurile încheiate și deciziile luate, precum și privind volumul de producție care face obiectul acestora.

               (11)

               Având în vedere dezechilibrul grav al pieței și perioada premergătoare sezonului de vârf, prezentul regulament ar trebui să intre în vigoare în ziua următoare datei publicării sale.

               (12)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   Fără a aduce atingere dispozițiilor de la articolul 152 alineatul (3) litera (b) punctul (i) și de la articolul 209 alineatul (1) din Regulamentul (UE) nr. 1308/2013, organizațiile de producători recunoscute, asociațiile acestora și organizațiile interprofesionale recunoscute din sectorul laptelui și produselor lactate sunt autorizate să încheie acorduri comune voluntare și să ia decizii comune privind planificarea volumului de lapte care urmează a fi produs în cursul unei perioade de șase luni începând de la data intrării în vigoare a prezentului regulament.
   Articolul 2
   Statele membre iau măsurile necesare pentru a se asigura că acordurile și deciziile menționate la articolul 1 nu afectează buna funcționare a pieței interne și vizează exclusiv stabilizarea sectorului laptelui și produselor lactate.
   Articolul 3
   Domeniul de aplicare geografic al prezentei autorizări este teritoriul Uniunii.
   Articolul 4
   (1)   De îndată ce acordurile sau deciziile menționate la articolul 1 sunt încheiate sau luate, organizațiile de producători, asociațiile și organizațiile interprofesionale în cauză comunică acordurile sau deciziile respective autorității competente din statul membru care are cea mai mare proporție din volumul estimat al producției de lapte care face obiectul acestor acorduri sau decizii, indicând următoarele:

               (a)

               volumul estimat de producție acoperit;

               (b)

               perioada de punere în aplicare preconizată.

         (2)   Cel târziu la 25 de zile după sfârșitul perioadei de șase luni la care se face referire la articolul 1, organizațiile de producători, asociațiile sau organizațiile interprofesionale în cauză comunică autorității competente menționate la alineatul (1) din prezentul articol volumul de producție efectiv acoperit de acorduri sau decizii.
   (3)   În conformitate cu Regulamentul (CE) nr. 792/2009 al Comisiei (10), statele membre notifică Comisiei următoarele:

               (a)

               în termen de cel mult cinci zile de la sfârșitul fiecărei perioade de o lună, acordurile și deciziile care le sunt comunicate în conformitate cu punctul 1 în perioada respectivă;

               (b)

               cel târziu la 30 de zile după sfârșitul perioadei de șase luni la care se face referire la articolul 1, o prezentare generală a acordurilor și deciziilor puse în aplicare în cursul acestei perioade.

         Articolul 5
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 aprilie 2016.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.

      (2)  Regulamentul delegat (UE) nr. 949/2014 al Comisiei din 4 septembrie 2014 de stabilire a unor măsuri excepționale cu caracter temporar pentru sectorul laptelui și al produselor lactate, sub forma prelungirii perioadei de intervenție publică pentru unt și lapte praf degresat din 2014 (JO L 265, 5.9.2014, p. 21).

      (3)  Regulamentul delegat (UE) nr. 950/2014 al Comisiei din 4 septembrie 2014 de deschidere a unei scheme de ajutoare cu caracter temporar și excepțional pentru depozitarea privată a anumitor brânzeturi și de stabilire în avans a cuantumului ajutoarelor (JO L 265, 5.9.2014, p. 22).

      (4)  Regulamentul delegat (UE) nr. 1263/2014 al Comisiei din 26 noiembrie 2014 de stabilire a unui ajutor cu caracter temporar și excepțional pentru producătorii de lapte din Estonia, Letonia și Lituania (JO L 341, 27.11.2014, p. 3).

      (5)  Regulamentul delegat (UE) nr. 1336/2014 al Comisiei din 16 decembrie 2014 de stabilire a unor măsuri excepționale cu caracter temporar pentru sectorul laptelui și al produselor lactate, sub forma devansării perioadei de intervenție publică pentru unt și pentru lapte praf degresat din 2015 (JO L 360, 17.12.2014, p. 13).

      (6)  Regulamentul delegat (UE) nr. 1370/2014 al Comisiei din 19 decembrie 2014 de stabilire a unui ajutor excepțional cu caracter temporar pentru producătorii de lapte din Finlanda (JO L 366, 20.12.2014, p. 18).

      (7)  Regulamentul delegat (UE) 2015/1549 al Comisiei din 17 septembrie 2015 de stabilire a unor măsuri excepționale cu caracter temporar pentru sectorul laptelui și al produselor lactate, sub forma prelungirii perioadei de intervenție publică pentru unt și pentru lapte praf degresat din 2015 și a devansării perioadei de intervenție publică pentru unt și pentru lapte praf degresat din 2016 (JO L 242, 18.9.2015, p. 28).

      (8)  Regulamentul delegat (UE) 2015/1852 al Comisiei din 15 octombrie 2015 de deschidere a unei scheme de ajutoare cu caracter temporar și excepțional pentru depozitarea privată a anumitor brânzeturi și de stabilire în avans a cuantumului ajutoarelor (JO L 271, 16.10.2015, p. 15).

      (9)  Regulamentul delegat (UE) 2015/1853 al Comisiei din 15 octombrie 2015 de acordare a unor ajutoare excepționale cu caracter temporar fermierilor din sectorul creșterii animalelor (JO L 271, 16.10.2015, p. 25).

      (10)  Regulamentul (CE) nr. 792/2009 al Comisiei din 31 august 2009 de stabilire a normelor detaliate pentru comunicarea Comisiei de către statele membre a informațiilor și documentelor cu privire la implementarea organizării comune a piețelor, la sistemul de plăți directe, la promovarea produselor agricole și la regimul aplicabil regiunilor ultraperiferice și insulelor mici din Marea Egee (JO L 228, 1.9.2009, p. 3).


title: Regulamentul de punere în aplicare (UE) 2015/449 al Comisiei din 17 martie 2015 de stabilire a valorilor forfetare de import pentru fixarea prețului de intrare pentru anumite fructe și legume

text:
               18.3.2015

               RO

               Jurnalul Oficial al Uniunii Europene

               L 74/29

         REGULAMENTUL DE PUNERE ÎN APLICARE (UE) 2015/449 AL COMISIEI
   din 17 martie 2015
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 martie 2015.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  JO L 157, 15.6.2011, p. 1.

      ANEXĂ

         Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  EG

                  65,8

                  IL

                  94,1

                  MA

                  88,9

                  TR

                  87,7

                  ZZ

                  84,1

                  0707 00 05

                  JO

                  229,9

                  MA

                  179,7

                  TR

                  183,2

                  ZZ

                  197,6

                  0709 93 10

                  MA

                  106,7

                  TR

                  184,0

                  ZZ

                  145,4

                  0805 10 20

                  EG

                  46,7

                  IL

                  71,3

                  MA

                  54,4

                  TN

                  57,0

                  TR

                  68,2

                  ZZ

                  59,5

                  0805 50 10

                  TR

                  48,1

                  ZZ

                  48,1

                  0808 10 80

                  AR

                  94,0

                  BR

                  70,9

                  CA

                  81,0

                  CL

                  107,2

                  CN

                  97,0

                  MK

                  27,7

                  US

                  176,0

                  ZZ

                  93,4

                  0808 30 90

                  AR

                  108,2

                  CL

                  146,7

                  US

                  124,8

                  ZA

                  99,5

                  ZZ

                  119,8

         (1)  Nomenclatura țărilor stabilită prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7). Codul „ZZ” desemnează „alte origini”.


title: Regulamentul de punere în aplicare (UE) 2016/1729 al Comisiei din 22 septembrie 2016 de înregistrare a unei denumiri în Registrul denumirilor de origine protejate și al indicațiilor geografice protejate [Culurgionis d'Ogliastra (IGP)]

text:
               29.9.2016

               RO

               Jurnalul Oficial al Uniunii Europene

               L 262/1

         REGULAMENTUL DE PUNERE ÎN APLICARE (UE) 2016/1729 AL COMISIEI
   din 22 septembrie 2016
   de înregistrare a unei denumiri în Registrul denumirilor de origine protejate și al indicațiilor geografice protejate [Culurgionis d'Ogliastra (IGP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Culurgionis d'Ogliastra”, depusă de Italia, a fost publicată în Jurnalul Oficial al Uniunii Europene
                   (2).

               (2)

               Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Culurgionis d'Ogliastra” ar trebui, prin urmare, înregistrată,

         ADOPTĂ PREZENTUL REGULAMENT:
   Articolul 1
   Se înregistrează denumirea „Culurgionis d'Ogliastra” (IGP).
   Denumirea menționată la primul paragraf identifică un produs din clasa 2.5 Paste făinoase din anexa XI la Regulamentul de punere în aplicare (UE) nr. 668/2014 al Comisiei (3).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 septembrie 2016.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  JO C 185, 24.5.2016, p. 3.

      (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2016/1739 al Comisiei din 29 septembrie 2016 de modificare pentru a 254-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida

text:
               30.9.2016

               RO

               Jurnalul Oficial al Uniunii Europene

               L 264/17

         REGULAMENTUL DE PUNERE ÎN APLICARE (UE) 2016/1739 AL COMISIEI
   din 29 septembrie 2016
   de modificare pentru a 254-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida (1), în special articolul 7 alineatul (1) litera (a) și articolul 7a alineatul (5),
   întrucât:

               (1)

               Anexa I la Regulamentul (CE) nr. 881/2002 conține lista persoanelor, grupurilor și entităților cărora li se aplică înghețarea fondurilor și a resurselor economice în temeiul regulamentului menționat anterior.

               (2)

               La 24 septembrie 2016, Comitetul pentru sancțiuni al Consiliului de Securitate al Organizației Națiunilor Unite a decis să elimine două persoane fizice de pe lista sa a persoanelor, grupurilor și entităților cărora li se aplică înghețarea fondurilor și a resurselor economice. Prin urmare, anexa I la Regulamentul (CE) nr. 881/2002 ar trebui actualizată în consecință,

         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 881/2002 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 septembrie 2016.

            Pentru Comisie,

            pentru președinte

            Șeful interimar al Serviciului Instrumente de Politică Externă

      (1)  JO L 139, 29.5.2002, p. 9.

      ANEXĂ
      În anexa I la Regulamentul (CE) nr. 881/2002, se elimină următoarele mențiuni de la rubrica „Persoane fizice”:

                     „Muhammad Abdallah Hasan Abu-Al-Khayr [alias (a) Mohammed Abdullah Hassan Abdul-Khair, (b) Muhammad Abdallah Hasan Abu-al-Khayr, (c) Muhammad Bin'Abdullah Bin-Hamd'Abu-al-Khayr, (d) Abdallah al-Halabi, (e) 'Abdallah alHalabi al-Madani, (f) Abdallah al-Makki, (g) Abdallah el-Halabi, (h) Abdullah alHalabi, (i) Abu'Abdallah al-Halabi', (j) Abu Abdallah al-Madani, (k) Muhannad al-Jaddawi]. Adresă: Yemen. Data nașterii: (a) 19.6.1975, (b) 18.6.1975. Locul nașterii: Madinah al-Munawwarah, Arabia Saudită. Cetățenie: saudită. Număr național de identificare: 1006010555. Pașaport nr.: A741097 (pașaport saudit eliberat la 14 noiembrie 1995 și expirat la 19 septembrie 2000). Alte informații: apare pe o listă din 2009 de 85 de persoane căutate de guvernul Arabiei Saudite. Data desemnării menționată la articolul 2a alineatul (4) litera (b): 24.8.2010.”

                     „Hassan Muhammad Abu Bakr Qayed [alias (a) Hasan Muhammad Abu Bakr Qa'id, (b) Al-Husain Muhammad Abu Bakr Qayid, (c) Muhammad Hassan Qayed, (d) Mohammad Hassan Abu Bakar, (e) Hasan Qa'id, (f) Muhammad Hasan al-Libi, (g) Abu Yahya al-Libi, (h) Abu Yahya, (i) Sheikh Yahya, (j) Abu Yahya Yunis al Sahrawi, (k) Abu Yunus Rashid, (l) al-Rashid, (m) Abu al-Widdan, (n) Younes AlSahrawi, (o) Younes Al-Sahraoui]. Adresă: Wadi 'Ataba, Libia (adresă anterioară, în 2004). Data nașterii: (a) 1963, (b) 1969. Locul nașterii: Marzaq, Jamahiria Arabă Libiană. Cetățenie: libiană. Pașaport nr.: 681819/88 (pașaport libian). Număr național de identificare: 5617/87 (identificare națională libiană). Alte informații: (a) conducător de rang înalt al organizației Al-Qaida care, de la sfârșitul anului 2010, a răspuns de supravegherea altor înalți oficiali Al-Qaida; (b) din 2010, comandant al Al-Qaida în Pakistan și furnizor de asistență financiară pentru combatanții Al-Qaida din Afganistan, (c) a fost și prim-strateg al Al-Qaida și comandant de operațiuni în Afganistan, precum și instructor în cadrul taberei de instrucție al Al-Qaida; (d) numele mamei este Al-Zahra Amr Al-Khouri (alias al Zahra''Umar). Data desemnării menționată la articolul 2a alineatul (4) litera (b): 15.9.2011.”